**EELNÕU 2022/80**

**KOMISJONID:**

|  |  |
| --- | --- |
| eelarve- ja arengukomisjon | X |
| hariduskomisjon | JK |
| kultuuri- ja spordikomisjon |  |
| majandus- ja keskkonnakomisjon |  |
| revisjonikomisjon | X |
| sotsiaalkomisjon | X |
| noortevolikogu | X |

**VILJANDI LINNAVOLIKOGU**

OTSUS

### 28. aprill 2022 nr

Viljandi Linnavalitsusele loa andmine koolivõrgu

korrastamiseks antud toetuse tingimuste täitmise

tähtaja pikendamise taotluse esitamiseks

Kohaliku omavalitsuse korralduse seaduse § 6 lõike 2, põhikooli- ja gümnaasiumiseaduse § 10, haridus- ja teadusministri 26.11.2015 määruse nr 50 „Põhikoolivõrgu korrastamine perioodil 2014–2020“ alusel ja lähtudes Viljandi Linnavolikogu 29.09.2016 otsusest nr 351 „Haridustaristu korrastamine“ Viljandi Linnavolikogu

**o t s u s t a b:**

1. Anda Viljandi Linnavalitsusele luba Viljandi linnale koolivõrgu korrastamiseks antud toetuse tingimuste täitmise tähtaja pikendamise taotluse esitamiseks.

2. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil trthktartu.menetlus@kohus.ee või Kalevi tn 1, 51010 Tartu.

3. Otsus jõustub teatavakstegemisest.

(allkirjastatud digitaalselt)

## Helmen Kütt

linnavolikogu esimees

# Koostaja(d): Tiivi Tiido, Reet Alev

**Esitatud:** 11.04.2022

**Esitaja:** Viljandi Linnavalitsus **Ettekandja:** Kristjan Mändmaa

**Lk arv:** 3

**Hääletamine:** poolthäälteenamus

Seletuskiri

**Viljandi Linnavalitsusele loa andmine koolivõrgu korrastamiseks antud toetuse tingimuste täitmise tähtaja pikendamise taotluse esitamiseks**

Eelnõu eesmärk on anda luba Viljandi Linnavalitsusele tähtaja pikendamise taotlemiseks ning sellega seonduvaks asjaajamiseks vastavalt haridus- ja teadusministri (edaspidi HTM) 26.11.2015 määruse nr 50 „Põhikoolivõrgu korrastamine perioodil 2014-2020“ alusel Viljandi linnale koolivõrgu korrastamiseks antud toetuse tingimuste täitmisteks.

HTM Koolivõrgu Programm 2016-2019 (kinnitatud 30.03.15) <https://www.hm.ee/sites/default/files/lisa_4_koolivorgu_programm_2016-2019.pdf>

Viljandi linn taotles eelnimetatud programmi meetmest toetust Viljandi Paalalinna Kooli renoveerimiseks. Lõplikuks toetuse mahuks kujunes 3 116 714,46 eurot.

Taotluse hindamisel tegi hindamiskomisjon ettepaneku toetada taotlust juhul kui kooli kasutuses olev pind peale rekonstrueerimist ei ole suurem kui 133% ruumimudelist s.o 4533 m2.

Taotluse esitamise ja läbirääkimiste käigus seati projektitaotluse hindajate poolt eeldus ja ettepanek vähendada üldharidustaristu pinda ka Viljandi linnas tervikuna. Viljandi Linnavolikogu poolt 29.09.2016 tehti otsus (otsus nr 351), et aastaks 2023 arvata Kesk-Kaare 17 hoone välja üldhariduslikust kasutusest.

Viljandi linn on seatud kõrvaltingimustega tegelenud. Viljandi Paalalinna Kool renoveeriti ja vastavalt nõudele ka netopinda vähendati. Kool sai renoveeritud ja avati taas õppetööks 1. septembril 2019. Kaasajastatud pinna suuruseks oli 4121,60 m2.

Rahastamise eeldusena 2016. aastal tehtud volikogu otsust ei ole Viljandi linnal tänastes oludes võimalik täita. Võrreldes 2016. aastaga ja toonaste prognooside kohaselt oleks pidanud Viljandi linna koolides õpilaste arv 2023. aastaks vähenema 209 lapse võrra, kuid tänased numbrid seda ei kinnita.

2016. aastal esitatud materjalides kajastatud õpilaste arvud ja käesoleva õppeaasta õpilaste arvud novembrikuu seisuga on järgmised:

|  |  |  |
| --- | --- | --- |
|  | 2016 | 2021/2022 |
| Viljandi Jakobsoni Kool | 713 | 673 |
| Viljandi Kesklinna Kool | 747 | 742 |
| Viljandi Paalalinna Kool | 469 | 454 |
| Viljandi Kaare Kool | 83 | 91 |
| Viljandi Täiskasvanute Gümnaasium | 174 | 309 |
| Kokku | 2186 | 2268 |

Alates käesoleva aasta märtsist lisandub jooksvalt koolide nimekirjadesse Ukraina sõjapõgenike lapsi. Samuti asub prognooside kohaselt 1. septembril 2022 Viljandi linna koolidesse õppima suur lend õpilasi. Rahvastikuregistri andmete kohaselt on vastavas eas lapsi 240, kelle elukoht on Viljandi linnas. Õppima asujate täpne arv selgub maikuu jooksul, mil avaldused on esitatud.

Viljandi linn rakendab vastavalt HTMi suunistele laste vajadustest lähtuvalt kaasavat haridust ning pakub õpilastele koolivälise nõustamismeeskonna (piirkondlikud Rajaleidja nõustamiskeskused) poolt seatud soovituste kohaselt tuge. Hariduslikele erivajadustega õpilastele (edaspidi HEV) oleme pakkunud vajalikku tuge ja võimaluste piires avanud ka soovituste kohaselt eriklasse ja väikeklasse. Vajadus selliste klasside järele suureneb, kuid paraku meie koolide ruumide maht on ammendumas. Samuti on suurenemas õpilaste arv erinevatest erivajadustest tingitult erineva õppekava ja tuge vajavatele õpilastele õpet pakkuvas Viljandi Kaare Koolis.

Viljandi linna eestvedamisel on esitatud taotlus meetmesse „Integreeritud tugiteenused koolist väljalangevuse ennetamiseks“ kogu Viljandi maakonda hõlmava projekti "HEV kompetentsikeskuse teenusmudeli väljatöötamine tugiteenuste pakkumiseks Viljandi maakonnas" rahastuse saamiseks. Taotlus on käesolevaks ajaks taotlusvooru tingimustele vastavaks tunnistatud ning ootab hindamiskomisjoni otsust. Projekti tegevused on planeeritud läbi viia 24-kuulise perioodi vältel. Projekti raames töötame Viljandi maakonna üleselt välja HEV kompetentsikeskuse koostöömudeli integreeritud tugiteenuste pakkumiseks haridusliku erivajadusega ja puuetega lastele ja noortele. Koostöömudel hõlmab lõimitult hariduse-, sotsiaaltöö- ja tervishoiuvaldkondi Mulgi, Põhja-Sakala ja Viljandi vallas ning Viljandi linnas. Lisaks koolitame projekti raames välja spetsialistid, kelle kaasabil saame koostöömudeli väljatöötamise järgselt seda praktiseerida ja rakendada.

Lisaks eeltoodule vajavad veebruaris alanud agressiooni tõttu Ukrainast Eestisse saabunud sõjapõgenikud koolikohti ja sellest tulenevalt on suurenenud Viljandi linna munitsipaalkoolides vajadused koolikohtade järele. Täna on teadmata kriisi kestus, kulg ja maht ning seetõttu ei saa teha haridustaristu mahtu vähendavaid muutusi.

Viljandi Linnavalitsuse esindajad on kohtunud ja selgitanud HTMi esindajatele kujunenud olukorda. Tagasisidena on edastatud, et meil on võimalus esitada põhjendatud taotlus rahastustaotluses toodud tingimuste täitmise tähtaja pikendamiseks.

Viljandi Linnavalitsus vajab pikendamise taotluse esitamiseks ja sellega seotud asjaajamiseks Viljandi Linnavolikogu luba.

(allkirjastatud digitaalselt)

Tiivi Tiido

haridus- ja kultuuriameti juhataja

(allkirjastatud digitaalselt)

Reet Alev

linnaarengu peaspetsialist